Jutros smo pisali o Elonu Musku i novoj tehnologiji 3D modeliranja na kojoj trenutno radi, a sada nas je razveselila vijest da je električni automobil Tesla Model S, kojega proizvodi Tesla Motors, čiji je Musk suosnivač, stigao u Smiljan, rodno mjesto Nikole Tesle.

Jutros smo pisali o Elonu Musku i novoj tehnologiji 3D modeliranja na kojoj trenutno radi, a sada nas je razveselila vijest da je električni automobil Tesla Model S, kojega proizvodi Tesla Motors, čiji je Musk suosnivač, stigao u Smiljan, rodno mjesto Nikole Tesle.

Naime, dolazak automobila organiziran je u sklopu suradnje Hrvatske turističke zajednice i njemačkog autokluba ADAC, kako bi se pripremao poseban broj dvomjesečnika Reisemagazin koji će biti posvećen Hrvatskoj, a objavljen u veljači 2014. Dio je to projekta prezentacije Hrvatske kao idealne turističke destinacije za odmor, posebice za njemačke turiste, kojega su tijekom proteklih mjeseci zajedno osmislili i realizirali Hrvatska turistička zajednica i njemački auto-klub ADAC.

Tako se na putovanju od Münchena do Hrvatske testira automobil Tesla Model S, kako bi se ocijenilo je li s ovim modelom moguće krenuti na dulje putovanje, odnosno na godišnji odmor. Dolazak u rodno mjesto Nikole Tesle, automobila koji je nazvan upravo po njemu, zanimljiv je kraj još zanimljivijeg putovanja, jer je automobil posjetio i Opatiju, Senj te Plitvička jezera. Zanimljivost je tim veća što je ova prometna ruta u dosegu jednog punjenja baterija automobila Tesla Model S.

Direktorica Glavnog ureda Hrvatske turističke zajednice Meri Matešić izrazila je zadovoljstvo što se potvrdilo da je Hrvatska i u pogledu ekološki zdravih prijevoznih sredstava izvrsna destinacija za odmor njemačkih turista, dostupna u dosegu od dva punjenja baterija ovog interesantnog automobila.

Hrvatska je kao destinacija svojom prometnom infrastrukturom i udaljenošću lako dostupna ključnim regijama njemačkoga tržišta, koje je ujedno i naše najvažnije emitivno tržište za goste koji putuju automobilom, a projektom poput ovog cilj je bio dodatno skrenuti pažnju njemačkih gostiju na još nedovoljno otkrivene destinacije u unutrašnjosti Hrvatske, koje s pravom zaslužuju dobiti važniji značaj.

Inače, Model S zamišljen je kao obiteljski automobil kojega se može koristiti na način jednak svakom drugom prijevoznom sredstvu. Karakteristika tog automobila jest da se jednim punjenjem baterija može prijeći u prosjeku 400 do 500 kilometara. Materijali prikupljeni na ovom putovanju naći će mjesto u publikacijama ADAC-a, Motorwelt i Reisemagazin, koji će u svom prvom izdanju za 2014. godinu detaljno prezentirati Hrvatsku.